
A sárganyakú erdeiegér (Apodemus flavicollis) populaciódinamikája a robusztus és a nyílt populációbecslés összehasonlításával

A Kőszegi-forrás erdőrezervátum területén 10 különböző vegetációjú erdőfoltban 2011-ben csapodázott domináns sárganyakú erdeiegér (Apodemus flavicollis) demográfiai mintázatát értékeltük. A magterületen 4, a pufferzónában 6 kisméretű (6×6) csapdahálóval végeztük a mintavételezést. A mintavétel öt éjszakás periódusokban márciustól szeptemberig tartott. Alapvető kérdésünk az volt, hogy a kisterületű kvadrátok fogás-visszafogás adatai mennyiben alkalmasak különböző létszámbecslési modellek lefuttatására, a különböző demográfiai paraméterek megbecslésére, illetve mely modelleknek nagyobb az érzékenysége a vizsgált faj élettörténeti mátrixainak időbeli, illetve térbeli variabilitásra.
A vizsgált faj havi abundancia értékeit három különböző metodikával adtuk meg. Populációs indexként a „minimum ismert egyedszámot” (MNA) adtuk meg, majd nyílt és robusztus módszer alapján készített fogástörténeti mátrix alapján becsültük az egyes kvadrátokra vonatkoztatott populáció méretét. A nyílt becsléshez a POPAN módszert alkalmaztuk, amely az elsődleges mintavételi periódusokra, azaz a hónapokra származtatott mennyiségként adja meg a populációméret becsült értéket, míg az alkalmazott Kendall-féle robusztus módszer zárt modellek alapján közvetlenül becsült értékeket ad meg. A három különböző módszerrel kapott abundancia értékek páronkénti rangkorrelációs tesztje azt mutatta, hogy a mintaterületek többségénél az MNA és a robusztus becsléssel kapott értékek szorosan korrelálnak. Ezekhez az értékekhez képest a nyílt becslő több időperiódusban jellemzően túlbecsülte a lokális mintázott populációk méretét és több erdőfolt esetén a nyílt becslés abundancia értékei nem korreláltak a másik két módszerrel megadott létszámértékkel. A hónapok összehasonlításában az MNA és robuszt módszer alapján kaptunk szignifikáns különbséget az abundancia értékekben, míg a nyílt becslés a mintaterületek közötti különbséget tárta fel és bizonyította.
Eredményeinkből arra következtettünk, hogy a POPAN féle nyílt becslő a fogás-visszafogás adatok térbeli variabilitására érzékenyebb volt, mivel jelentős szerepet tulajdonít a szuperpopuláció és a megfigyelt terület között egyedek kicserélődésének. Ezek a folyamatok a kisméretű kvadrátok esetén még inkább reálisak. A kétrétegű mintavételzésen alapuló robusztus módszer, valamint az MNA index értékei nem tükrözték a különböző térbeli lokalitások variabilitását, azonban a demográfia időbeli mintázatát azonos módon írták le.



